KURZUS: Méréstechnika

MODUL: Előszó

Előszó

| Tisztelt Kurzusrésztvevők!
Ez a tárgy a gépészeti méréstechnikával foglalkozik. Ebbe nem tartoznak bele a villamos és az anyagvizsgálattal kapcsolatos mérések. Gépészeti - főleg járművekkel kapcsolatos - termékek, ezek részegységeinek és alkatrészeinek geometriai méréseiről van szó. Ezekre a mérésekre szükség van a termékek és azok alkatrészeinek gyártásához, üzemeltetéséhez, karbantartásához, javításához, felújításához. A termék életciklusa végén remélhetőleg az újrahasznosítás következik, abban az esetben, ha csak a termék anyagát hasznosítják, akkor a termékgeometriának kicsi a jelentősége, viszont ha a terméket az eredeti funkciójához közel hasznosítjuk, akkor éppolyan fontosak a geometriai tulajdonságok (méret, alak, helyzet és felületi érdesség), mint az új termékeknél.
A méréstechnikával kapcsolatos szakkifejezések, alapfogalmak tisztázása után a mérőeszközöket, a mérési és kiértékelési módszereket a mérési hibák kezelését és az eredmények értékelését tekintjük át. A leíró részekhez ellenőrző kérdések és számítási példák is kapcsolódnak.
A Moodle rendszeren mindenki, aki az aktuális kurzust felvette mind a 4 házi feladathoz a Neptun-kódjával jelölve egyéni kiindulási adatokat kap. A házi feladatok legalább 50%-os megoldásával kapnak jogosultságot a vizsgára jelentkezéshez és a házi feladat eredménye a végleges értékelésbe 20%-os súllyal számít be, 80%-kal pedig a vizsgán elért eredményt.
Sikeres felkészülést kívánok - ha valami nem érthető, akkor figyelmükbe ajánlom a nappali tagozatos hallgatóknak kiírt órarendi előadásokat heti 2 alkalommal, ezeknek az előadásoknak az anyagait, amelyek a szorgalmi időszak folyamán a Moodle rendszeren Önöknek is elérhetők, a nappali tagozatos hallgatók számára kiírt laborgyakorlatokat, valamint magamat, akár személyes, akár e-mailes konzultációra!
Győr, 2016. augusztus 31.
Dr. Solecki Levente solecki@sze.hu